Honda

Honda Motor Co., Ltd. (Japannees: 本田技研 工業 株式会社) is 'n Japannese openbare multinasionale korporasie, wat veral bekend is as 'n vervaardiger van motors, motorfietse en kragtoerusting.

Honda is die wêreld se grootste motorfietsvervaardiger sedert 1959, sowel as die wêreld se grootste vervaardiger van binnebrandenjins gemeet in volume, hul vervaardig meer as 14 miljoen binnebrandenjins elke jaar. Honda was die tweede grootste Japannese motorvervaardiger in 2001. Honda was die agtste grootste motorvervaardiger in die wêreld ná General Motors, Volkswagen Groep, Toyota, Hyundai Motorgroep, Ford, Nissan, en PSA Peugeot Citroën in 2011.

Agtergrond 
Honda was die eerste Japannese motorvervaardiger wat 'n toegewyde luukse handelsnaam, Acura, vrygestel het in 1986. Benewens hul kern motor- en motorfietsondernemings, vervaardig Honda ook tuintoerusting, buiteboordmotors, waterponies, kragopwekkers en ander produkte. Sedert 1986 is Honda besig met navorsing oor kunsmatige intelligensie / robotika en stel hulle hul ASIMO-robot in 2000 vry. Hulle het ook die lugvaartbedryf aangedurf met die stigting van GE Honda Aero Engines in 2004 en die Honda HA-420 HondaJet, waarmee produksie in 2012 mee begin is. Honda het drie gesamentlike ondernemings in China: Honda China, Dongfeng Honda en Guangqi Honda.

In 2013 het Honda ongeveer 5,7% (6,8 miljard dollar) van sy inkomste in navorsing en ontwikkeling belê. In 2013 het Honda ook die eerste Japannese motorvervaardiger geword wat 'n netto-uitvoerder van die Verenigde State was en 108 705 Honda- en Acura-modelle uitgevoer het, terwyl hy slegs 88 357 ingevoer het.

Korporatief 
Honda se hoofkwartier is in Minato, Tokio, Japan. Sy aandele verhandel op die Tokio-aandelebeurs en die New York-aandelebeurs, sowel as beurse in Osaka, Nagoya, Sapporo, Kyoto, Fukuoka, Londen, Parys en Switserland.

In die 2017-boekjaar is driekwart van die omset gegenereer uit die verkoop van motors en 12% uit die verkoop van tweewielers. Die res is behaal deur finansiële dienste, klein enjins en ander produkte. In hierdie jaar is 5,0 miljoen motors verkoop. Noord-Amerika en Asië is die belangrikste verkoopsmarkte, elk met 2,0 miljoen eenhede. Japan beklee die derde plek met 668 000 voertuie en minder as 200 000 voertuie is in Europa verkoop. In dieselfde jaar is byna 18 miljoen tweewielers, soos bromponies en motorfietse, verkoop, waarvan die oorgrote meerderheid in Asië was.

Vir die boekjaar 2018 het Honda 'n verdienste van VS$ 9,534 miljard gerapporteer, met 'n jaarlikse inkomste van VS$ 138,250 miljard, 'n toename van 6,2% in vergelyking met die vorige fiskale siklus. Honda se aandele het meer as $32 per aandeel verhandel, en die markkapitalisasie daarvan is in Oktober 2018 op VS$ 50,4 miljard gewaardeer.

Vervaardiging 
Die maatskappy het monteeraanlegte regoor die wêreld. Hierdie aanlegte is geleë in China, die Verenigde State, Pakistan, Kanada, Engeland, Japan, België, Brasilië, Meksiko, Nieu-Seeland, Maleisië, Indonesië, Indië, Filippyne, Thailand, Viëtnam, Turkye, Taiwan, Peru en Argentinië. Teen Julie 2010 was 89 persent van die Honda- en Acura-voertuie wat in die Verenigde State verkoop is, in Noord-Amerikaanse aanlegte gebou, teenoor 82,2 persent 'n jaar tevore.

Honda het 'n groot fabriek wat in Swindon, Engeland, geleë is. Honda was een van die eerste Japannese motormaatskappye wat hierdie stap gemaak het. Voertuie word in Swindon vir die Europese mark vervaardig. Honda se verkope is egter onder druk, in 2007 het Honda 330 000 voertuie in Europa verkoop, maar dit het in 2014 tot 142 000 gedaal. Minder motors word vervaardig, wat beteken dat indiensneming by die fabriek ook gedaal het van 'n hoogtepunt van 5 000 werknemers tot 3 100 vroeg in 2015. In Maart 2015 het Honda besluit om £200 miljoen in die aanleg te belê om doeltreffendheid te verbeter. Daar is ook planne om voertuie van dié fabriek na die Verenigde State uit te voer. Aan die begin van 2019 het Honda besluit om die fabriek te sluit. Met die sluiting in 2022 het ongeveer 3 500 werknemers hul werk verloor en ongeveer dieselfde aantal het by verskaffers verlore gaan.

Verwysings